《寄从道》
宋代·孔平仲

忆初抚掌笑，尝谓子猿猱。斑然武而文，讥骂舌若刀。

髭黄喉骨结，内敏见秋毫。论官则甚微，意气一何高。

今思乃麟凤，百十未易遭。子行白日静，回首常萧骚。

闻子在定州，深山坐披毛。何如东海上，万叠观波涛。

不见岁再晚，北风方怒嘷。围炉捧美酒，思子持蟹螯。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。